钦定古今图书集成/方舆汇编/职方典/第1331卷 > 《游罗浮题名记》前人
## 钦定古今图书集成/方舆汇编/职方典/第1331卷 > 《游罗浮题名记》前人

绍圣元年二十七日，东坡居士迁于惠州，舣舟泊头
镇，明晨，肩舆十五里，实二十八日至罗浮山，入延祥
寺、宝积寺，礼天竺佛像，饮梁僧景泰禅师卓锡泉品，
其味出江水远甚。三里至长寿观，又东北二里至冲
虚观，葛稚川丹灶次之，朱真人朝斗坛，观坛上所获
铜龙六，铜鱼一。坛北有洞曰“朱明”，榛莽不可入。水出
洞下，锵鸣如琴筑，水皆菖蒲，生石上。道士邓守安，字
道立，有道者也。访之，适出山，坐遗履轩，望麻姑峰。方
饭憩，进士许毅来游，呼与饮。既醉，复宿宝积中阁。夜
大风，林木甚有声。晨粥已，还舟，憩花首寺，从游者幼
子，过巡简史玉、宝积长老齐德、延祥长老绍冲、冲虚
观道人陈熙。山中可游而未暇者，明《福观石楼》黄龙
洞，期明年二月复来。